**ROMÂNIA**

**JUDEȚUL BISTRIȚA – NĂSĂUD**

**CONSILIUL LOCAL AL COMUNEI FELDRU**

**Hotărâre**

**privind** **aprobarea Memoriului tehnico-economic și a indicatorilor tehnico-economici ai proiectului „*Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”* în vederea finanțării prin POIM 2014-2020**

Consiliul Local al comunei Feldru întrunit în ședința ordinară în prezența a 15 consilieri din 15 consilieri.

**Având în vedere:**

* Referatul de aprobare al Primarului nr. 638 din 20.01.2023;
* Raportul nr. 637 din 20.01.2023 întocmit de Beșuțiu Gavrilă – secretar general al comunei Feldru;
* Adresa Consiliului Județean nr.IVAa/579/10.01.2023.
* Adresa nr. 246 din data de 12.01.2023 a Asociației de Dezvoltare Intercomunitară pentru gestionarea integrată a deșeurilor municipale în județul Bistrița-Năsăud.
* Nota de fundamentare Nr. 2 din 12.01.2023 a Asociației de Dezvoltare Intercomunitară pentru gestionarea integrată a deșeurilor municipale în județul Bistrița-Năsăud.
* Avizul de specialitate nr. 835 din 30.01.2023 al Comisiei consiliului local Feldru.

**În baza prevederilor:**

* Ghidului solicitantului aferent Programului Operațional Infrastructură Mare 2014-2020 (POIM), Axa prioritară 3 - Dezvoltarea infrastructurii de mediu în condiții de management eficient al resurselor, Obiectivul Specific 3.1. Reducerea numărului depozitelor neconforme şi creşterea gradului de pregătire pentru reciclare a deşeurilor în România, aprobat prin Ordinul Ministrului Fondurilor Europene nr.1022/2020, modificat și completat prin Ordinul Ministerului Investițiilor și Proiectelor Europene nr.2162/29.08.2022;

- Contractul de prestări servicii nr. 25839/21.11.2022 - „Elaborare a Cererii de finanțare, inclusiv documentele suport și întocmirea documentațiilor de atribuire a contractului/contractelor de achiziții publice pentru Proiectul „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”, încheiat între Consiliul Județean Bistrița-Năsăud și EPMC Consulting SRL Cluj-Napoca.;

- prevederile art.5 lit.f) din Normele pentru constituirea, alimentarea şi utilizarea Fondului de întreţinere, înlocuire şi dezvoltare, aprobate prin Ordonanța de urgență a Guvernului nr.198/2005 privind constituirea, alimentarea şi utilizarea Fondului de întreţinere, înlocuire şi dezvoltare pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene, cu modificările şi completările ulterioare;

- prevederile art.5 alin.(1) lit.e) și art.14 alin.(4) din Legea nr.273/2006 privind finanțele publice locale, cu modificările și completările ulterioare;

- prevederile art.44 alin.(3) din Legea nr.51/2006 a serviciilor comunitare de utilități publice, republicată, cu modificările şi completările ulterioare;

- prevederile Hotărârii Guvernului nr.759/2007 privind regulile de eligibilitate a cheltuielilor efectuate în cadrul operațiunilor finanțate prin programele operaționale, cu modificările și completările ulterioare;

- prevederile Ordonanței de urgență a Guvernului nr.64/2009 privind gestionarea financiară a instrumentelor structurale şi utilizarea acestora pentru obiectivul convergență, cu modificările și completările ulterioare;

- prevederile Hotărârii Guvernului nr.218/2012 pentru aprobarea Normelor metodologice de aplicare a prevederilor Ordonanței de urgență a Guvernului nr.64/2009 privind gestionarea financiară a instrumentelor structurale şi utilizarea acestora pentru obiectivul convergență, cu modificările și completările ulterioare;

- prevederile Ordonanței de urgență a Guvernului nr.40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare;

- prevederile Hotărârii Guvernului nr.93/2016 pentru aprobarea Normelor metodologice de aplicare a prevederilor Ordonanței de urgență a Guvernului nr.40/2015 privind gestionarea financiară a fondurilor europene pentru perioada de programare 2014-2020, cu modificările și completările ulterioare;

- art. 5, alin. (2), lit. a) și art. 16, alin. (4), lit. a) din Statutul actualizat al Asociației;

- **art. 7, alin. 13 din Legea nr. 52/2003 privind transparenţa decizională în administraţia publică.**

**În temeiul prevederilor:**

* art. 129, alin. (1), alin. (2) lit. b) și d), alin. (4), lit. d), alin. (7) lit. i) și n), art. 139, alin. (1) și alin. (3) lit. d) și i) și art. 196 alin. (1) lit.a) din Ordonanța de urgență a Guvernului nr. 57/2019 privind Codul administrativ, cu modificările și completările ulterioare,

**HOTĂRĂŞTE:**

**Art.1** Se aprobă Memoriul tehnico-economic al proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”, în vederea depunerii proiectului spre finanțare prin Programul Operațional Infrastructură Mare 2014-2020 (POIM), Axa prioritară 3 - Dezvoltarea infrastructurii de mediu în condiții de management eficient al resurselor, Obiectivul Specific 3.1. Reducerea numărului depozitelor neconforme şi creşterea gradului de pregătire pentru reciclare a deşeurilor în România, în forma prevăzută în Anexa nr. 1, care face parte integrantă din prezenta hotărâre.

**Art.2** Se aprobă Indicatorii tehnico-economici ai proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”, prevăzuți în Anexa nr. 2, care face parte integrantă din prezenta hotărâre.

**Art.3** Se împuternicește domnul Ţiolan Grigore, în calitate de primar, iar în lipsa acestuia ca și delegat Neamți Daniel, viceprimar al comunei Feldru reprezentant al Consiliului Local Feldru în Adunarea Generală a A.D.I. Deșeuri Bistrița-Năsăud să voteze și să semneze în cadrul Adunării Generale a Asociației, documentele aprobate la art. 1 și 2 din prezenta hotărâre.

**Art.4** Prezenta hotărâre se comunică:

- Instituţiei Prefectului – Judeţul Bistriţa-Năsăud.

- Consiliul Județean Bistrița-Năsăud.

- Asociaţiei de Dezvoltare Intercomunitară pentru gestionarea integrată a deșeurilor municipale în județul Bistrița –Năsăud.

- Persoana nominalizată la art. 3 din prezenta Hotărâre.

**Art.5** Prezenta hotărâre a fost adoptată cu 15 voturi „pentru” 0 voturi „împotrivă” 0 ”abțineri” din 15 consilieri prezenţi.

**PREŞEDINTE DE ŞEDINŢĂ**

**Neamți Daniel Aviz de legalitate**

**SECRETAR GENERAL AL COMUNEI**

**Beșuțiu Gavrilă**

**Nr. 8 din 31.01.2023**

Nr. 2 din 12.01.2023

**NOTĂ DE FUNDAMENTARE**

**privind** **aprobarea Memoriului tehnico-economic și a indicatorilor tehnico-economici ai proiectului** ***„Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”* în vederea finanțării prin POIM 2014-2020**

În cadrul Proiectului „Sistem de management integrat al deşeurilor solide în judeţul Bistriţa-Năsăud” CCI nr.2007 RO 161 PR 013 SMIS-CSNR 1385, finanțat prin POS Mediu 2007-2013 au fost realizate următoarele investiții:

* Echipamente pentru colectarea separată a deșeurilor reciclabile și reziduale:
* 2238 containere semiîngropate de 3 mc pentru colectarea fracțiilor de hârtie/carton, plastic/metal, sticlă și reziduale, dispuse în baterii de 4,3 sau 2 containere, în funcție de fracțiile colectate, amplasate pe un număr de 968 platforme de colectare amenajate în zona de case din mediul urban și rural din județul Bistrița-Năsăud;
* Containere pentru colectarea deșeurilor reziduale - 81.800 pubele de 120 l.
* Construcția a 5 stații de transfer:
  + Staţia de transfer Năsăud;
  + Staţia de transfer Sângeorz-Băi;
  + Stația de transfer Beclean;
  + Staţia de transfer Galaţii Bistriţei;
  + Staţia de transfer Bistriţa (Valea Boilor).
* Construcția a 5 Centre de colectare a deșeurilor voluminoase, DEEE și menajere periculoase, din care 3 centre în cadrul Staţiilor de transfer Beclean, Năsăud și Sângeorz-Băi și 2 Centre de colectare în Bistriţa (Viişoara și Narciselor).
  + Construcția Centrului de Management Integrat al Deșeurilor (CMID) Tărpiu, care include:
  + Stație de sortare a deșeurilor reciclabile colectate separate, cu capacitate proiectată de 13.000 tone/an;
  + Stație de compostare a deșeurilor biodegradabile verzi, cu capacitatea proiectată de 12.000 tone/an;
  + Depozit ecologic conform, capacitatea totală proiectată pentru deşeuri a depozitului de aproximativ 1,3 milioane mc (pentru 20 de ani); prima celulă construită, capacitate proiectată a primei celule de depozitare deşeuri de cca. 391.550 tone.
* Închiderea și ecologizarea a 4 depozite urbane neconforme (Bistrița, Năsăud, Sângeorz Băi, Beclean) și a depozitelor rurale existente neconforme.

În prezent, la nivelul județului Bistrița-Năsăud sunt necesare investiții pentru dezvoltarea și modernizarea Sistemului de Management Integrat al Deșeurilor din Județul Bistrița-Năsăud, pentru dezvoltarea unei infrastructuri de gestionare a deșeurilor în condiții de management eficient al resurselor, care să asigure creșterea standardului de viață al populației și îmbunătățirea calității factorilor de mediu din județ.

Prin Programul Operațional Infrastructură Mare (2014-2020) se acordă finanțări nerambursabile pentru proiecte de investiții și pentru pregătirea proiectelor în sectorul de deșeuri, în cadrul Axei Prioritare 3 Dezvoltarea infrastructurii de mediu în condiții de management eficient al resurselor, Obiectivului Specific (OS) 3.1 Reducerea numărului depozitelor neconforme și creșterea gradului de pregătire pentru reciclare a deșeurilor în România.

Având în vedere prevederile Ghidului solicitantului aferent Programului Operațional Infrastructură Mare 2014-2020 (POIM), Axa prioritară 3, OS 3.1, Județul Bistrița-Năsăud intenționează să obțină finanțare pentru proiectul „**Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”,** proiect de tip A, A2. - *„Proiecte noi integrate/individuale în acord cu prevederile PNGD și planurile județene de gestionare a deșeurilor adoptate în anul 2020 și care să fie complementare, după caz, investițiilor deja realizate, contribuind astfel la sustenabilitatea sistemelor de management integrat în vederea conformării cu prevederile directivelor aplicabile sectorului.”*

În vederea elaborării și depunerii spre finanțare a proiectului „**Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”** a fost încheiat Contractul de prestări servicii nr.25839/21.11.2022 - „Elaborare a Cererii de finanțare, inclusiv documentele suport și întocmirea documentațiilor de atribuire a contractului/contractelor de achiziții publice pentru Proiectul „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”, între Județul Bistrița-Năsăud, prin Consiliul Județean Bistrița-Năsăud și Societatea EPMC Consulting SRL Cluj-Napoca.

Prin adresa nr. IVAa/579/10.01.2023, înregistrată la sediul ADI Deșeuri Bistrița-Năsăud sub nr. 199/12.01.2023, Consiliul Județean Bistrița-Năsăud transmite Memoriul tehnico-economic al Proiectului *,,Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din județul Bistrița-Năsăud”.*

Conform Memoriului tehnico-economic, Proiectul contribuie la pregătirea pentru reutilizare și reciclare a deșeurilor municipale, obiectiv stabilit la nivel național prin Planul Național de Gestionare a Deșeurilor, respectiv, la nivel județean prin Planul Județean de Gestionare a Deșeurilor în județul Bistrița-Năsăud.

Realizarea Proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud” are la bază următoarele considerente:

- modificările impuse de Ordonanța de Urgență a Guvernului nr.74/2018 pentru modificarea şi completarea Legii nr.211/2011 privind regimul deşeurilor, a Legii nr.249/2015 privind modalitatea de gestionare a ambalajelor şi a deşeurilor de ambalaje şi a Ordonanței de Urgență a Guvernului nr.196/2005 privind Fondul pentru mediu, privind colectarea de la „poarta casei” a deșeurilor reciclabile;

- dinamica populației și tendința de creștere a numărului de utilizatori, prin întoarcerea în județ a unui număr semnificativ de cetățeni;

- cererea constantă de pubele din partea U.A.T.-urilor din județul Bistrița-Năsăud;

- inexistența pubelelor pentru colectarea deșeurilor fracțiilor hârtie+carton și sticlă;

- numărul insuficient de pubele existente la nivelul U.A.T.-urilor județului pentru colectarea fracției plastic+metal;

- numărul (în creștere) de gospodării din zona de case din județ: 83.448, conform adreselor transmise de către UAT-urile din județul Bistrița-Năsăud;

- necesitatea derulării în bune condiții a colectării selective și creșterea gradului de reciclare și de valorificare a deșeurilor generate, având ca efect reducerea costurilor legate de gestionarea deșeurilor;

- asigurarea unui grad de acoperire a colectării deșeurilor de 100% atât în zonele urbane cât și în cele rurale ale județului Bistrița-Năsăud, prin dotarea cu pubele;

- necesitatea reducerii impactului asupra mediului și a riscurilor asupra sănătății umane date de modul necorespunzător de gestionare a deșeurilor.

De asemenea, în conformitate cu prevederile din Ghidul solicitantului*Cap.2 - Eligibilitatea proiectului, Subcapitolul* *2.2.1 - Reguli de eligibilitate pentru proiectele noi de investiții*, Proiectul „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud” îndeplinește următoarele condiții:

- Proiectul se încadrează în categoriile de acțiuni finanțabile menţionate în POIM și în categoriile de proiecte menționate în Ghidul Solicitantului, corespunzătoare AP 3, OS 3.1, iar perioada de implementare a proiectului se încadrează în perioada de eligibilitate a cheltuielilor (între 01.01.2014 şi 31.12.2023);

- Obiectivele proiectului sunt în concordanță cu acțiunile obiectivului specific 3.1. și cu activitățile eligibile prezentate în Secțiunea 1.3.2. din Ghidul solicitantului și cu Planul Național de Gestiune a Deșeurilor și Planul Județean de Gestionare a Deșeurilor în județul Bistrița-Năsăud;

- Activităţile proiectului nu au fost finanţate în ultimii 5 ani şi nu sunt finanţate în prezent din alte fonduri publice, altele decât ale solicitantului;

- Proiectul respectă condiționalitățile incluse în proiectul corespondent finanțat în perioada 2007-2013, asumate de către Beneficiar până la data de depunerii proiectului;

- Bugetul proiectului respectă indicațiile legislației privind eligibilitatea cheltuielilor;

- Activitățile derulate în cadrul proiectului respectă legislaţia naţională/comunitară și regulile în domeniul egalităţii de şanse, dezvoltării durabile, achiziţiilor publice, informării, publicităţii şi ajutorului de stat;

- Proiectul include descrierea clară a legăturii cu alte finanțări sau alte proiecte finanțate din fonduri comunitare sau naționale;

- Nu sunt propuse spre finanțare operațiuni care au fost încheiate în mod fizic sau implementate integral la data deciziei de a investi și pentru care toate plățile aferente au fost efectuate iar contribuția publică relevantă a fost plătită beneficiarului.

În cadrul Memoriului tehnico-economic, sunt prevăzute următoarele:

A. În cadrul proiectului se vor achiziționa următoarele produse:

1. 21.443 bucăți - recipiente pentru colectarea deşeurilor fracția plastic+metal - europubele de 240 litri pentru gospodăriile din zona de case din mediul urban şi rural din Judeţul Bistriţa-Năsăud, care nu au fost dotate de către Operatorul de colectare şi transport al deșeurilor (acesta a pus la dispoziția utilizatorilor din zona de case din mediul urban şi rural din Judeţul Bistriţa-Năsăud un număr de 60.000 de recipiente, la care se adaugă 2.000 de recipiente achiziționate în anul 2022 de către Judeţul Bistriţa-Năsăud);

2. 83.443 bucăți - recipiente pentru colectarea deşeurilor fracţia sticlă-europubele de 120 litri, pentru toate gospodăriile din zona de case din mediul urban şi rural din Judeţul Bistriţa-Năsăud;

3. 83.443 bucăți - recipiente pentru colectarea deşeurilor fracţia hârtie+carton - europubele de 240 litri pentru toate gospodăriile din zona de case din mediul urban şi rural din Judeţul Bistriţa-Năsăud;

B. Indicatorii tehnico-economici ai Proiectului sunt:

**Indicatori tehnico-economici din care:**

1. **Indicatori economici:**

|  |  |  |  |  |  |
| --- | --- | --- | --- | --- | --- |
| **Nr.crt** | **Denumire** | **%** | **Cheltuieli eligibile** | **Cheltuieli neeligibile** | **Total** |
| **PRETURI CURENTE** | | |
| **Lei** | **Lei** | **Lei** |
| **I** | **Deficitul de finanțare din care:** | **80%** | **46.567.989,90** |  | **46.567.989,90** |
| **I.1** | *GRANT UE* | *85% din I* | 39.582.791,42 |  | 39.582.791,42 |
| **I.2** | *Contribuție bugetul de stat* | *13% din I* | 6.053.838,70 |  | 6.053.838,70 |
| **I.3** | *Contribuție de la Bugetul local* | *2% din I* | 931.359,78 |  | 931.359,78 |
| **II** | **Co-finanțarea beneficiar** | **20%** | **11.641.997,49** | **10.985.686,44** | **22.627.683,92** |
| **III** | **TOTAL PROIECT** | **100%** | **58.209.987,38** | **10.985.686,44** | **69.195.673,82** |

1. **Indicatori tehnici din care**
   1. **Indicatori de rezultat**

| **Denumire indicator** | | **Unitate de măsură** | **Înainte de proiect**  **2022** | **După proiect**  **2024** |
| --- | --- | --- | --- | --- |
| 2S25 | Cantitatea de deșeuri biodegradabile depozitată | Mil. tone/an | 0,0367 | 0,0363 |
| 2S26 | Rata de reciclare a deșeurilor menajere și similare | % din deșeurile colectate | 6,55 % | 27,74 % |

**2.2 Indicatori de realizare imediată (suplimentari, de realizare)**

|  |  |  |  |
| --- | --- | --- | --- |
| 1. | Recipiente de colectare a deșeurilor reciclabile de hârtie/carton 240 l | Buc | 83.443 |
| 2. | Recipiente de colectare a deșeurilor reciclabile de plastic/metal 240 l | Buc | 21.443 |
| 3. | Recipiente de colectare a deșeurilor reciclabile de sticlă 120 l | Buc | 83.443 |
| **Total** | | **Buc.** | **188.329** |

Menționăm că investițiile propuse prin Proiectul „**Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud”** aferent componentei de colectare și transport al deșeurilor municipale în județul Bistrița-Năsăud au la bază prevederile Planului Județean de Gestionare a Deșeurilor în județul Bistrița-Năsăud 2020-2025, aprobat în baza Hotărârea Consiliului Județean Bistrița-Năsăud nr.51 din 28.04.2021, care a fost supus procedurii de evaluare strategică de mediu fiind emis de către Agenția pentru Protecția Mediului Bistrița-Năsăud a Avizului de mediu nr. 1 din 19.04.2021 și continuă astfel programul de dezvoltare a infrastructurii de gestionare a deșeurilor derulat anterior de Consiliul Județean Bistrița-Năsăud și cofinanțate din fonduri disponibile prin Programul Operațional Sectorial Mediu 2007-2013, contribuind astfel la sustenabilitatea sistemului de management integrat al deșeurilor, în vederea conformării cu prevederile directivelor aplicabile sectorului de gestionare a deșeurilor (Directivei 99/31/EC privind depozitarea deșeurilor și Directivei Cadru a deșeurilor (2008/98/EC).

În conformitate cu prevederile art. 44 alin. (3) din Legea nr. 51/2006 a serviciilor comunitare de utilități publice, republicată, cu modificările şi completările ulterioare, Consiliul Judeţean Bistriţa-Năsăud a constituit și alimentat un fond de rezervă denumit Fondul de întreţinere, înlocuire şi dezvoltare, pentru Județul Bistrița-Năsăud, beneficiarul Proiectului Sistem de Management Integrat al Deşeurilor Solide în judeţul Bistriţa-Năsăud nr.CCI 2007 RO 161 PR 013.

Potrivit prevederilor art. 5, lit. f) din Normele pentru constituirea, alimentarea şi utilizarea Fondului de întreţinere, înlocuire şi dezvoltare, aprobate prin Ordonanța de urgență a Guvernului nr.198/2005 privind constituirea, alimentarea şi utilizarea Fondului de întreţinere, înlocuire şi dezvoltare pentru proiectele de dezvoltare a infrastructurii serviciilor publice care beneficiază de asistenţă financiară nerambursabilă din partea Uniunii Europene, cu modificările şi completările ulterioare operatorul/ unitatea administrativ-teritorială care beneficiază de asistență financiară nerambursabilă din partea Uniunii Europene poate utiliza Fondul FIID pentru „plata cofinanțării proiectelor care beneficiază de asistență financiară nerambursabilă”. Prin urmare, **plata cofinanțării va fi efectuată din Fondul FIID.**

Ținând cont de faptul că, termenul limită de depunere a Cererilor de Finanțare este data de 17.02.2023, în conformitate cu Ordinul Ministerului Investițiilor și Proiectelor Europene nr. 3232/20.12.2022 și având în vedere cele prezentate, **propunem aprobarea Proiectului de Hotărâre privind aprobarea Memoriului tehnico-economic și a indicatorilor tehnico-economici ai proiectului „Recipiente de colectare a deșeurilor pentru Dezvoltarea și Modernizarea Sistemului de Management Integrat al Deșeurilor din Județul Bistrița-Năsăud” în vederea finanțării prin POIM 2014-2020,** în conformitate cu prevederile art. 7, alin. (13) din Legea nr. 52/ 2003 privind transparența decizională în administrația publică.

Prezenta notă de fundamentare a fost întocmită de aparatul tehnic al ADI Deşeuri Bistriţa-Năsăud în conformitate cu dispoziţiile art. 89 alin. (4) OUG 57/2019 pentru a aprecia necesitatea aprobării Proiectului de hotărâre anterior menţionat, urmând a fi supusă analizei membrilor Asociaţiei, care vor decide însă asupra acestei aprobări .

**Director executiv**

**Cristian Marius NICULAE**